E L Ő T E R J E S Z T É S

**Készült: Balatonföldvár Város Képviselő-testületének**

 **2021. június 24. napján tartandó ülésére**

# B e s z á m o l ó

## ***a Humán Bizottság 2020. évben végzett munkájáról***

**Tisztelt Képviselő-testület!**

A Humán Bizottság Balatonföldvár Város Önkormányzata Képviselő-testületének a helyi szociális ellátásokról szóló 2/2015.(II.25.) önkormányzati rendelete alapján, átruházott hatáskörében dönt az alábbi települési támogatások megállapításáról:

* rendkívüli támogatásról,
* lakhatási támogatásról,
* tartósan beteg személy ápolásárnak támogatásáról,
* gyógyszer-kiadások támogatásáról,
* temetési költségek támogatásáról,
* gyermekszületési támogatásról,
* óvoda-és iskolakezdési támogatásról,
* 60 év felettiek karácsonyi támogatásáról,
* jelzőrendszeres házi segítségnyújtás személyi térítési díjának támogatásáról.

A bizottság hatáskörébe tartozik továbbá:

* dönt az önkormányzat által megváltott kollégiumi férőhelyek odaítéléséről,
* dönt a Bursa Hungarica Felsőoktatási Önkormányzati Ösztöndíj-pályázatra benyújtott kérelmek tárgyában,
* dönt az Arany János Tehetséggondozó Pályázatra benyújtandó kérelmek tárgyában,
* dönt a Civil Szervezetek támogatásáról,
* a hatáskörébe tartozó ellátásokat felülvizsgálhatja, dönt a megszüntetésükről, illetve a visszafizetési kötelezettségről,
* önkormányzati rendelet alapján elbírálja a szociális tűzifa iránti kérelmeket.

A bizottság további feladatai:

* Javaslatot tesz a helyi kitüntetésekre, az „Önkormányzati elismerő emlékérem”, „Önkormányzati elismerő oklevél” stb. adományozására.
* Véleményezi a közművelődési, oktatási intézmények vezetői pályázatát, alkalmasságát.

2020. évben a Kormány a koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki 2020. március 11. és 2020. november 4.-én.

Veszélyhelyzetben a települési önkormányzat képviselő-testületének feladat- és hatáskörét a polgármester gyakorolja. Veszélyhelyzetben képviselő-testületi, bizottsági, valamint társulási tanács ülésre nem kerülhetett sor.

Ennek okán a Humán Bizottság 2020.évben összesen 7 ülést tartott és 38 határozatot hozott.

A bizottság zárt üléseken, a törvények és rendeletek szabta keretek között, szótöbbséggel hozta meg határozatait.

A Humán Bizottság 2020. évben az önkormányzati rendelet alapján nyújtható települési támogatások körében 23 egyedi kérelmet bírált el. Ennek során:

 - 6 kérelmező részére 600.000,-Ft gyermekszületési támogatást,

 - 7 kérelmező részére 210.000,-Ft temetési támogatást,

 - 10 kérelmező részére rendkívüli támogatást 128.000 Ft értékben nyújtott.

2020. évben az Önkormányzat költségvetése ismét lehetővé tette a balatonföldvári óvodások és iskolások óvodakezdési, illetve iskolakezdési támogatásának megállapítását*.*

*A Humán Bizottság döntése során:*

Óvodakezdési támogatásra: 1.040.000,-Ft (52 óvodás gyermek)

Iskolakezdési támogatásra: 2.180.000,-Ft (109 fő általános iskolás gyermek)

Középiskolások támogatására: 960.000,-Ft (48 fő középiskolás tanuló)

Összesen: **4.180.000,-Ft települési támogatást nyújtott a város.**

2020. október hónapban a Humán Bizottság az időskorú, 60 év feletti balatonföldvári lakosok karácsonyi támogatásáról döntött. A 60 éves kortól 64 éves korig ajándékcsomagot, a 65 éves és e fölötti balatonföldvári lakosok 10.000 Ft pénzbeli támogatást kaptak.

Az elkészített és átadott ajándékcsomagok (160 fő 2.500 Ft értékű ajándékcsomag ) összértéke 400.000,-Ft volt.

10.000 Ft pénzbeli települési támogatást összesen 628 balatonföldvári lakos kapott, összesen 6.280.000 Ft értékben.

2020. évben a szociális tűzifa iránti kérelmekről, és a Bursa Hungarica ösztöndíj pályázatról átruházott hatáskörben a polgármester döntött.

A Bizottság személyi összetételében 2020. évben változás nem történt.

Elmondható, hogy 2020. évben a Bizottság eredményesen és jogszerűen hozta meg döntéseit, munkáját lelkiismeretesen és felelősségteljesen látta el. Köszönöm a bizottsági tagok egész éves munkáját.

## Kérem a Tisztelt Képviselőtestületet a beszámoló elfogadására.

## Balatonföldvár, 2021. június 17.

 Tisztelettel:

  **Kovács Emőke** **sk**.  **HB Elnök**